Ҳагба Украина имҩаԥысуа иҷыдоу арратә аоперациазы: еиҭа аҽарҭбаар алшоит
11:30 23.01.2023 (ирҿыцуп: 12:48 23.01.2023)
Беслан Ҳагба иҷыдоу арратә аоперациа ацашьа ахҳәаа аиҭеит, иҳәеит игәаанагара, иалыршахома уи 2023 шықәсазы ахыркәшара.
Арратә аоперациа ақәҿиара аиуеит ҳәа ҳҳәар ҟалоит аполитикатә еицәажәарахь аиасразы аҭагылазаашьа анаԥҵахалак ҳәа азгәаиҭеит аефир аҿы аполитолог.
"Аханатә Урыстәыла иҷыдоу аоперациа ианалагоз хықәкыс ишьҭыхын Донбасс аҭарцәара, аха аибашьра аҽарҭбааит, иацлеит егьырҭ аҵакырадгьылқәагьы, аха урҭ аҵыхәтәанынӡа иҭарцәӡам. Ҳазҭалаз 2023 ашықәс азы аибашьра шьаҭанкыла аҽаԥсахны аполитикатә еицәажәарахь ииасуеит ҳәа узҳәаӡом, уи моу, аибашьра еиҭа аҽарҭбаар ҟалоит. Избанзар, Мраҭашәара имӡакәа ирҳәоит, ԥаралеи бџьарлеи Украина ишацхраауа. Иахьа Урыстәыла ирымоу аԥыжәара еиҭа аҽарҭбаар, Донбасси егьырҭ адгьылҵакырақәеи шьаҭанкыла ианҭарцәхалакгьы, уи ҩбаҟа шықәса рышьҭахь, аҭагылазаашьа аҽаԥсахуеит. Убысҟан мраҭашәаратәи аҳәынҭқаррақәа иргәамԥхаргьы, аицәажәарахь ииасыр ҟалоит", - ҳәа азгәаиҭеит Ҳагба.
Иаҳа инарҭбааны аиҿцәажәара шәазыӡырҩыр шәылшоит арадио Sputnik Аԥсны аефир аҿы, мамзаргьы аудиофаил аҿы.